b'\n_START_ARTICLE_\nAkatemia\n_START_SECTION_\nMy\xc3\xb6hemm\xc3\xa4t akatemiat\n_START_PARAGRAPH_\nKlassillisten opintojen  viritess\xc3\xa4 uudelleen 1400-luvun Italiassa alettiin oppineiden yhdistyksi\xc3\xa4 yleens\xc3\xa4 kutsua akatemioiksi. Antiikin Kreikan mallin mukaan Cosimo de\' Medici perusti ep\xc3\xa4muodollisen, taiteilijoiden ja ajattelijoiden piirin, Firenzen Akatemian. Ensimm\xc3\xa4isen\xc3\xa4 virallisena taideakatemiana pidet\xc3\xa4\xc3\xa4n kuitenkin Giorgio Vasarin vuonna 1561 Firenzeen perustamaa Accademia del Disegnoa. Akatemioiden rooli voimistui ja niist\xc3\xa4 tuli kunkin maan taide-el\xc3\xa4m\xc3\xa4n keskuksia Euroopassa, ja ne my\xc3\xb6s kouluttivat kuvataiteilijoita, kuten taidemaalareita ja kuvanveist\xc3\xa4ji\xc3\xa4. Ne sanelivat huolellisesti laadittuja ohjeita ja kauneudellisia oppeja, joten sana akateeminen alkoi ennen pitk\xc3\xa4\xc3\xa4 tarkoittaa enemm\xc3\xa4nkin n\xc3\xa4it\xc3\xa4 oppeja soveltavaa kuin jotain luovaa._NEWLINE_Koska sanaan "akatemia" liittyi ja liittyy yh\xc3\xa4 paljon my\xc3\xb6nteisi\xc3\xa4 mielleyhtymi\xc3\xa4 \xc3\xa4lyllisest\xc3\xa4 loistosta, monet laitokset ja koulut ovat valinneet sen osaksi nime\xc3\xa4\xc3\xa4n. Nyky\xc3\xa4\xc3\xa4n akatemioiksi kutsutaan korkeakouluja, yliopistoja, tiede-, taide- tai kirjallisuusseuroja, ja akateemisella ajatellaan tarkoitettavan mit\xc3\xa4 tahansa nimenomaan korkeakouluihin ja yliopistoihin sek\xc3\xa4 korkeaan tieteelliseen tutkimukseen liittyv\xc3\xa4\xc3\xa4._NEWLINE_Kirjallisista akatemioista kuuluisin on Ranskan akatemia (L\'Acad\xc3\xa9mie fran\xc3\xa7aise, perustettu 1635),  Pohjoismaissa huomattavin on Svenska Akademien (1786) Ruotsissa. Tieteellisist\xc3\xa4 akatemioista mainittakoon Ruotsin kuninkaallinen tiedeakatemia (1739), Det Kongelige Danske Videnskabernes Selskab (1742) Tanskassa, Videnskabs-selskabet (1857) Norjassa, Royal Society (1662) Englannissa ja Akademie der Wissenschaften (1700) Saksassa._NEWLINE_Suomessa tieteellisi\xc3\xa4 akatemioita vastaavat l\xc3\xa4hinn\xc3\xa4 Suomen Tiedeseura (Finska Vetenskaps-Societeten, 1838) ja Suomalainen Tiedeakatemia (1908), kirjallista akatemiaa Suomalaisen Kirjallisuuden Seura (1831). Tekniikan alalla toimivat Teknillisten Tieteiden Akatemia ja Svenska Tekniska Vetenskapsakademien i Finland.'